Sa nott’e su meraculu
A Donna Maria Arangino Dissoni

Su sero prima non b’haiat una
alvure fiorida,
nè cariasa nè pruna,
nè pessighes nè piras. Sa campagna
pariat morta, pariat dromida.
Ma già in dogni intragna
de sa terra, in dogn’alvure ispozzada
in dogni lugh’e s’aèra,
s’intendiat chi fit sa primavera
novamente torrada.

S’ogiu ’e sas piantas fit pienu
de abbundanzia, pronta a iscoppire
cun forza noa sa vida novella,
s’eternu e sempre caru fiorire.

In sa notte improvvisu,
dae Aratu a Divisu,
dae montes d’Iscudu a Gennargentu
in tottu sos baddigios e pianos,
che unu currer de caddos lontanos
si peseit su entu.
Unu entu ’e sole turmentosu,
caldu caldu, potente de sonoros
cantos d’amore.
Tremeint tantos coros
a l’intender, tremeit sa campagna
vicina, ispasimeit dogni sartu.
In cussa nott’entosa,
che femmina chi ruet in su partu
e tottu s’iscumponet dolorosa,
gai fit sa natura
misteriosa e fruttificadora
in dogni suo piano in dogni altura.
E cando s’aurora
da Ennargentu esseit a mirare
su mundu novamente,
su entu improvvisamente,
sind’andeit comente fit benìdu.

Ma in dogn’adde iscura
in dogni cuccuru fini sas piantas
fioridas, biancas, ispantadas
che bellas vergines puras
chi nudas si fin corcadas
e como improvvisamente,
s’iden’appena ischidas,
de lussu tot’estidas
sutta sas caras lughes d’oriente.